ኮሚሽኑ አንድ ነጥብ ስድስት ቢሊዮን ዶላር የውጭ ኢንቨስትመንት ሳበ
 አዲስ አበባ:- የኢትዮጵያ ኢንቨስትመንት ኮሚሽን በመጀመሪያው ግማሽ ዓመት አንድ ነጥብ ስድስት ቢሊዮን የአሜሪካ ዶላር የውጭ ቀጥተኛ ኢንቨስትመንት መሳቡን አስታወቀ።በኮሚሽኑ የህዝብ ግንኙነት ከፍተኛ ባለሙያ አቶ ታደሰ መሸሻ በተለይ ለአዲስ ዘመን ጋዜጣ በሰጡት መረጃ እንዳሳወቁት፤ ኮሚሽኑ በግማሽ ዓመቱ ሁለት ነጥብ 25 ቢሊዮን የአሜሪካ ዶላር የውጭ ቀጥተኛ ኢንቨስትመንት ለመሳብ አቅዶ አንድ ነጥብ ስድስት ቢሊዮን የአሜሪካ ዶላር በመሳብ የእቅዱን 71 በመቶ ማሳካት ተችሏል። አቶ ታደሰ ለመሳብ ከታቀደው የውጭ ቀጥተኛ ኢንቨስትመንት አኳያ አፈጻጸሙ ቅናሽ ያሳየበት ዋናው ምክንያት፤ በመጀመሪያው ግማሽ ዓመት በአገሪቱ የነበረው አለመረጋጋት በኢንቨስትመንት ፍሰቱ ላይ ተጽእኖ በማሳደሩ መሆኑን ተናግረዋል።በሁለተኛው ግማሽ ዓመት በመንግስት ተይዘው የነበሩ የመንግስት የልማት ድርጅቶችን ወደ ግሉ ዘርፍ ለማዛወር ከፍተኛ ስራ እየተሰራ መሆኑን ባለሙያው ጠቁመው፤ እነዚህ የልማት ድርጅቶች ወደ ግሉ ዘርፍ በሚዞሩበት ወቅት የውጭ ቀጥተኛ ኢንቨስትመንት ፍሰቱ ስለሚጨምር በግማሽ ዓመቱ የታየውን የአፈጻጸም ማነስ በማስተካከል በሁለተኛው ግማሽ ዓመት የተያዘውን ዕቅድ ለማሳካት ጥረት እየተደረገ መሆኑን አቶ ታደሰ ገልጸዋል።እርሳቸው በግማሽ ዓመቱ ፍላጎት አሳይተው ከተመለመሉ የውጭ ባለሀብቶች ውስጥ 163 ፕሮጀክቶች አዲስ የኢንቨስትመንት ፈቃድ እንዲያወጡ መደረጉን ጠቅሰው፤ በግማሽ ዓመቱ በተመረጡ የኢንቨስትመንት ሴክተሮች አቅምና ልምድ ያላቸው 55 ኢንቨስተሮችን በመለየትና በመልመል በመንግስት እና በግል የሚለሙ የኢንዱስትሪ ፓርኮችን የማስተዋወቅ ሥራ መሰራቱን ተናግረዋል።ኮሚሽኑ ከኤምባሲዎች፣ ቆንጽላ ጽህፈት ቤቶችና ከተለያዩ ባለድርሻ አካላት ጋር በጋራ በመስራት አቅም ያላቸውን የውጭና የአገር ውስጥ ባለሀብቶች ለመሳብና ለመመልመል በተያዘው ዕቅድ መሰረት ለ215 የውጭ ባለሀብቶችና ለ482 የሀገር ውስጥ ባለሀብቶች አስፈላጊውን የኢንቨስትመንት መረጃዎችን በስድስት ወራት ውስጥ መስጠት የተቻለ ሲሆን፤ ባለሀብቶቹም በዘርፍ ተለይተው ፈቃድ እስኪያወጡ ድረስ አስፈላጊው ድጋፍ እየተደረገላቸው እንደሚገኝ አመልክተዋል።በሌላ በኩል ኮሚሽኑ በግማሽ ዓመቱ በራሳቸውና በተለያዩ መንገዶች ኢንቨስት ለማድረግ ለሚመጡ 900 የውጭና የሀገር ውስጥ ባለሀብቶችን ተቀብሎ በማስተናገድ ተገቢውን የኢንቨስትመንት መረጃዎችን ለመስጠት ታቅዶ፤ 760 ባለሀብቶች ወደ ኮሚሽኑ በአካል መጥተው አስፈላጊው የኢንቨስትመንት አማራጮች ላይ ገለጻ ተደርጎላቸዋል።በዚህም የዕቅዱን 84 በመቶ ማሳካት መቻሉን ተናግረዋል።እንዲሁም በግማሽ ዓመቱ የመንግስት ትኩረት በሆኑ የኢንቨስትመንት ዘርፎች ዙሪያ በሚያጠነጥኑ 18 የፕሮሞሽን ሁነቶች ላይ በመሳተፍ ኢንቨስተሮችን ለመመልመል ታቅዶ፤ 20 በውጭና በአገር ውስጥ በተፈጠሩ የኢንቨስትመንት ፕሮሞሽን ሁነቶችን በመለየትና በመሳተፍ ባለሀብቶችን የመመልመል፣ የማግባባትና የአገሪቱን የኢንቨስትመንት እድሎችንና አማራጮችን የማስተዋወቅ ሥራ ተሰርቷል።በዚህም አፈጻጸሙን ከታቀደው በላይ ማሳካት መቻሉን ተናግረዋል።አዲስ ዘመን ሚያዚያ 14 ቀን 2012 ዓምሶሎሞን በየነ